CELEX: 32010D0017(01)
Language: el
Date: 2010-10-14 00:00:00
Title: 2010/624/ΕΕ: Απόφαση της Ευρωπαϊκής Κεντρικής Τράπεζας, της 14ης Οκτωβρίου 2010 , σχετικά με τη διαχείριση των δανειοληπτικών και δανειοδοτικών πράξεων που διενεργεί η Ένωση στο πλαίσιο του ευρωπαϊκού μηχανισμού χρηματοοικονομικής σταθεροποίησης (ΕΚΤ/2010/17)

20.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 275/10
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 14ης Οκτωβρίου 2010
   σχετικά με τη διαχείριση των δανειοληπτικών και δανειοδοτικών πράξεων που διενεργεί η Ένωση στο πλαίσιο του ευρωπαϊκού μηχανισμού χρηματοοικονομικής σταθεροποίησης
   (ΕΚΤ/2010/17)
   (2010/624/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 122 παράγραφος 2 και 132 παράγραφος 1,
   το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, και ιδίως τα άρθρα 17, 21 και 34.1,
   τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (1), και ιδίως το άρθρο 8,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 407/2010 προβλέπει τη δυνατότητα χορήγησης χρηματοδοτικής ενίσχυσης της Ένωσης σε κράτη μέλη που αντιμετωπίζουν ή διατρέχουν μεγάλο κίνδυνο να αντιμετωπίσουν σοβαρή οικονομική ή δημοσιονομική διαταραχή, οφειλόμενη σε έκτακτες περιστάσεις που εκφεύγουν από τον έλεγχό τους, υπό μορφή δανείων ή πιστώσεων χορηγούμενων με απόφαση του Συμβουλίου της Ευρωπαϊκής Ένωσης.
            
         
               (2)
            
            
               Σύμφωνα με το άρθρο 8 του κανονισμού (ΕΕ) αριθ. 407/2010, η Ευρωπαϊκή Επιτροπή θα λαμβάνει τα αναγκαία μέτρα για τη διαχείριση των δανείων από κοινού με την Ευρωπαϊκή Κεντρική Τράπεζα (ΕΚΤ). Το δικαιούχο κράτος μέλος θα καταθέτει το οφειλόμενο κεφάλαιο και τους τόκους του δανείου σε λογαριασμό τηρούμενο στην ΕΚΤ, 14 εργάσιμες ημέρες TARGET2 πριν από την εκάστοτε προθεσμία εξόφλησης.
            
         
               (3)
            
            
               Προς εκπλήρωση των καθηκόντων που της ανατίθενται βάσει του κανονισμού (ΕΕ) αριθ. 407/2010, η ΕΚΤ θεωρεί πρόσφορο να ανοίξει, κατόπιν σχετικού αιτήματος, ειδικούς λογαριασμούς για την Επιτροπή και τις εθνικές κεντρικές τράπεζες των δικαιούχων κρατών μελών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ΕΚΤ εκπληρώνει τα καθήκοντά της σχετικά με τη διαχείριση δανείων και πραγματοποιεί πληρωμές που συνδέονται με τις δανειοδοτικές και δανειοληπτικές πράξεις της Ένωσης στο πλαίσιο του ευρωπαϊκού μηχανισμού χρηματοοικονομικής σταθεροποίησης, σύμφωνα με τα οριζόμενα στον κανονισμό (ΕΕ) αριθ. 407/2010.
   Άρθρο 2
   Κατόπιν αιτήματος της Επιτροπής, η ΕΚΤ ανοίγει λογαριασμούς στο όνομα της Επιτροπής και, κατόπιν αιτήματος εθνικής κεντρικής τράπεζας δικαιούχου κράτους μέλους, ανοίγει λογαριασμούς στο όνομα της αιτούσας εθνικής κεντρικής τράπεζας.
   Άρθρο 3
   Οι λογαριασμοί του άρθρου 2 χρησιμοποιούνται για την επεξεργασία πληρωμών που συνδέονται με τον ευρωπαϊκό μηχανισμό χρηματοοικονομικής σταθεροποίησης με δικαιούχους τα κράτη μέλη.
   Άρθρο 4
   Επί του υπολοίπου που παραμένει σε πίστωση των ως άνω λογαριασμών για διάρκεια μίας ημέρας η ΕΚΤ καταβάλλει ποσό τόκων με εφαρμογή επιτοκίου ανάλογου του επιτοκίου διευκόλυνσης αποδοχής καταθέσεων που εφαρμόζει η ΕΚΤ, βάσει του πραγματικού αριθμού ημερών και του έτους των 360 ημερών.
   Άρθρο 5
   Η εκτελεστική επιτροπή της ΕΚΤ προβαίνει στις ρυθμίσεις που είναι απαραίτητες για τη θέση σε εφαρμογή της παρούσας απόφασης.
   Άρθρο 6
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 14 Οκτωβρίου 2010.
      
         
            Ο Πρόεδρος της ΕΚΤ
         
         Jean-Claude TRICHET
      
   
   
      (1)  ΕΕ L 118 της 12.5.2010, σ. 1.